Christian H. Hansen (UFG), 2010-03-04:
Tak for det, formand.
Det er jo sådan, at der nu er blevet snakket meget om Morten Korch, og i den forbindelse kom jeg sådan til at tænke på, at Lille Per-filmene jo er blevet genindspillet med nyt indhold, men man har stadig væk holdt stilen.
Så fordi man stadig væk værner om de små, er det jo ikke ensbetydende med, at man nu går helt tilbage til noget, som ikke eksisterer.
Det kunne godt have været lavet på en ny måde, og det kunne godt have været lavet på en bedre måde, så de små landbrug ikke var blevet trykket, som de bliver nu.
Det, der sker her, er jo, at vi kommer i en situation, der svarer til den, som jeg personlig bliver meget ked af, nemlig når jeg skal sige farvel til nogen, jeg egentlig holder af.
Jeg holder af landbruget, men jeg kommer til at sige farvel til selvejet, jeg kommer til at sige farvel til generationsskiftet, og jeg kommer til at sige goddag til, at selskaberne overtager det samlede danske landbrug på længere sigt, og det er jeg ked af.
Jeg vil vælge at stemme imod lovforslaget, jeg vil vælge at støtte Socialdemokratiets ændringsforslag, og jeg undlader at stemme for de andre ændringsforslag.
Jeg vil ikke ind og blande mig i noget, som jeg egentlig synes er et rigtig dårligt udgangspunkt for dansk landbrug i fremtiden.
Man snakker så meget om heroppefra, at vi nu pumper nogle penge i det, og så kommer det hele til at fungere – vi pumper noget kapital ind.
Det har man jo også gjort med sygehusene, der har man også pumpet nogle penge ind, men man står altså i en situation, hvor man nu ser nedskæringer og besparelser på sygehusene.
Så man kan sige, at det med bare at pumpe penge ind i nogle ting ikke altid virker.
Det kunne måske være, man skulle gå ind og kigge på, hvordan man havde fået landbruget til at fungere bedre i fremtiden.
Det kunne være, man skulle gå ind og kigge på, om det i virkeligheden er nicheproduktion, som landbruget har behov for i fremtiden.
Havde det været bedre, hvis man havde brugt al energien på at støtte økologien, således at økologien havde fået bedre vilkår i landbruget?
Jeg tror nemlig på, at hvis det danske landbrug skal overleve, handler det om, at de får mulighed for at lave noget nicheproduktion, som gør, at vi kan få sat gang i eksporten, bl.a. på økologiområdet.
Det havde været en vision, der ville noget.
Det andet her vil ikke noget, så derfor synes jeg, det ville være rigtig godt, hvis man udskød det her og brugte tiden på at finde ud af, hvad det egentlig er, landbruget vil.
Jeg har været væk fra Folketinget et stykke tid, men jeg har læst op på de spørgsmål og svar og bilag, der har været på det her lovforslag om landbruget, og jeg har også fået henvendelser fra folk ude i landet, som har spurgt: Hvad er det, der sker, Christian?
Det, der sker, er simpelt hen, at man lukker forretningen for, at nye landmænd får en reel mulighed for at komme til i stedet for det selveje, som jeg holder så meget af.
Man nedbryder stolte traditioner, når man fjerner muligheden for, at næste generation kan overtage en landbrugsejendom.
Det med at stå og fortælle, at bare man pumper nogle penge i det, skal det hele nok komme til at køre, har vi set på så mange andre områder herhjemme, og det er ikke altid, det bare lige er det, der skal til.
Det kunne også være, at det, der skulle til på hospitalerne, var, at man kiggede lidt på administrationen, om det var der, der skulle gøres noget, om de på øverste lag, der bestemmer, egentlig skulle ned på nederste lag og finde ud af, hvad det er, der foregår.
Sådan er det også i landbruget.
Men jeg kan da sige tillykke til Axelborg, for de er da rykket fuldstændig ind i ministeriet nu.
De har fuldstændig overtaget Fødevareministeriet derovre, og det er jo kedeligt.
Det har de gjort med det her lovforslag, og det er ikke godt for de små landbrug, det er ikke godt for selvejet i fremtiden, det er ikke godt for dem i landbruget, som vil have noget nicheproduktion, eksempelvis økologi.